HEKSYNSZUS
Wszyndzie już widać – idzie ku wiośnie.
Czekoł żech na nia, jak dzioboł na dusza!
Słóneczko gafcy w łokno radośnie –
- możno na działek dzisio wyrusza?
Nojwyrszy czas, by drzewka pobiylić,
dyć w marcu drzewka biylić – to mus!
Tela, coch zdónżół nad kiblym sie schylić,
coś łupło mie w krziżu – heksynszus!
Dobrze, że do dóm jest niydaleko,
z łogródka do chałpy ino dwa kroki!
Coż, kej w łogródku robota czeko,
grzondki trza plewić, prziszczigać krzoki…
Trownik tyż musi być nawiezióny,
pod iglokami trza dosuć kory!
I jeszcze inkszyj roboty w pierony,
a jo we łóżku leża – chory!
Fto za mie zrobić mo ta robota?
Trza by zaprzóngnóńć cera ze ziynciym?!
Grilujóm tukej kożdo sobota,
cóż, kedy robić niy majóm chynci!
Wedle nich – wszyndzie trza posioć trowa,
wieprzki wykopać, grzóndki skasować!
Niydoczekanie! Moja w tym gowa,
żodnymu niy dóm tu reskyrować!
Tóż choć mie w krziżu festelnie łupie,
z robotóm duszy niy byda zwlekać.
Niy moga przeca siedzieć w chałupie,
bo wiosna na mie niy bydzie czekać!
Autor:Bernard Śmigała
pol_Latn pol_Latn szl_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn szl_Latn szl_Latn szl_Latn vec_Latn